Bekende inwoner op hoewe buite Mbombela vermoor(Argieffoto) Die liggaam van die 54-jarige Catherine Irving is die naweek op ŉ kleinhoewe in die Uitkyk-omgewing buite Mbombela (Nelspruit) gevind. Brig. Leonard Hlathi, polisiewoordvoerder, het gesê ŉ tuinwerker het Saterdag op Irving se liggaam afgekom. “Die tuinwerker het vier mans van die toneel sien weghardloop. Hy het gaan ondersoek instel en haar gevind. Sy was vasgebind en [met ŉ voorwerp] gesteek,” het Hlathi gesê. “Die tuinwerker het by die bure gaan hulp soek en die vrou het aan haar beserings gesterf.” Hlathi het gesê dit is nog onduidelik wat uit die huis gesteel is. Die vrou se familie moet bevestig of enigiets wel vermis word. Irving was die eienaar van Shamroc Cattery & Kennels. In ŉ Facebook-boodskap vra Nicholas Ings troeteldiereienaars om hul diere so gou moontlik te gaan afhaal. “Dit is met ŉ swaar hart dat ek julle namens die Irving-familie laat weet dat Cathy nie meer by ons is nie,” het Ings in die boodskap geskryf. “In dié situasie kan ons net om verskoning vra vir die ongerief wat veroorsaak is. Diere sal steeds die hoogste vlakke van sorg ontvang, soos wat Cathy se standaard was, tot ons hulle aan julle kan terugbesorg.” Irving se familie wou nie kommentaar lewer nie. Hlathi het gesê niemand is nog in hegtenis geneem nie. Enigiemand met inligting oor die voorval kan kol. Ernest Maoka by 082 318 9843 bel.